Document ID: 32016D1841

Reference:
19.10.2016
EL
Επίσημη Εφημερίδα της Ευρωπαϊκής Ένωσης
L 282/1
ΑΠΌΦΑΣΗ (ΕΕ) 2016/1841 ΤΟΥ ΣΥΜΒΟΥΛΊΟΥ
της 5ης Οκτωβρίου 2016
για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 6 στοιχείο α),
Έχοντας υπόψη την πρόταση της Ευρωπαϊκής Επιτροπής,
Έχοντας υπόψη τη σύμφωνη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Κατά την 21η διάσκεψη των μερών της σύμβασης-πλαισίου των Ηνωμένων Εθνών για την κλιματική αλλαγή (UNFCCC), που πραγματοποιήθηκε στο Παρίσι, από τις 30 Νοεμβρίου έως τις 12 Δεκεμβρίου 2015, εγκρίθηκε το κείμενο της συμφωνίας σχετικά με την ενίσχυση της παγκόσμιας αντίδρασης απέναντι στην κλιματική αλλαγή.
(2)
Η συμφωνία του Παρισιού υπεγράφη στις 22 Απριλίου 2016 σύμφωνα με την απόφαση (ΕΕ) 2016/590 του Συμβουλίου (2).
(3)
Η συμφωνία του Παρισιού θα αρχίσει να ισχύει την τριακοστή ημέρα από την ημερομηνία κατά την οποία τουλάχιστον 55 μέρη της σύμβασης UNFCCC, που αντιπροσωπεύουν κατ' εκτίμηση ποσοστό 55 % τουλάχιστον των συνολικών εκπομπών αερίων θερμοκηπίου, θα έχουν καταθέσει τα οικεία έγγραφα επικύρωσης, αποδοχής, έγκρισης ή προσχώρησης. Μεταξύ των μερών της σύμβασης UNFCCC συγκαταλέγονται η Ένωση και τα κράτη μέλη της. Στα συμπεράσματά του της 18ης Μαρτίου 2016, το Ευρωπαϊκό Συμβούλιο υπογράμμισε την ανάγκη για την Ένωση και τα κράτη μέλη της να συνάψουν τη συμφωνία του Παρισιού το συντομότερο δυνατό και εγκαίρως, ώστε να αποτελούν μέρη κατά την έναρξη της ισχύος της.
(4)
Η συμφωνία του Παρισιού αντικαθιστά την προσέγγιση που υιοθετήθηκε στο πλαίσιο του πρωτοκόλλου του Κιότο του 1997.
(5)
Η συμφωνία του Παρισιού θέτει, μεταξύ άλλων, έναν μακροπρόθεσμο στόχο, ευθυγραμμιζόμενη με τον στόχο να συγκρατηθεί η αύξηση της παγκόσμιας μέσης θερμοκρασίας σαφώς κάτω των 2 °C σε σχέση με τα προβιομηχανικά επίπεδα και να συνεχιστούν οι προσπάθειες ώστε η αύξηση να διατηρηθεί στους 1,5 °C πάνω από τα προβιομηχανικά επίπεδα. Για την επίτευξη αυτού του στόχου, τα μέρη θα καταρτίσουν, θα κοινοποιήσουν και θα τηρήσουν διαδοχικές εθνικά καθορισμένες συνεισφορές.
(6)
Δυνάμει της συμφωνίας του Παρισιού, από το 2023 τα μέρη αναλαμβάνουν να πραγματοποιούν παγκόσμια απογραφή των αποθεμάτων ανά πενταετία, με βάση τις πλέον πρόσφατες επιστημονικές εξελίξεις και την έως σήμερα εφαρμογή, η οποία θα εξετάζει την πρόοδο και τις μειώσεις των εκπομπών, την προσαρμογή και τη στήριξη που παρέχεται, ενώ η διαδοχική συνεισφορά κάθε μέρους πρέπει να συνιστά πρόοδο πέρα από την αντίστοιχη τρέχουσα συνεισφορά τους και να αντικατοπτρίζει τις υψηλότερες φιλοδοξίες τους.
(7)
Στα συμπεράσματα του Ευρωπαϊκού Συμβουλίου της 23ης και 24ης Οκτωβρίου 2014 σχετικά με το πλαίσιο πολιτικής για το κλίμα και την ενέργεια με ορίζοντα το 2030 εγκρίθηκε δεσμευτικός στόχος για μείωση κατά τουλάχιστον 40 % των εγχώριων εκπομπών αερίων του θερμοκηπίου στο σύνολο της οικονομίας έως το 2030 σε σύγκριση με το 1990. Στις 6 Μαρτίου 2015 το Συμβούλιο ενέκρινε την εν λόγω συνεισφορά της Ένωσης και των κρατών μελών της ως την εθνικά καθορισμένη πρόθεση συνεισφοράς, η οποία υποβλήθηκε στη Γραμματεία της UNFCCC.
(8)
Στη σχετική ανακοίνωση που συνοδεύει την πρόταση της Ένωσης για την υπογραφή της συμφωνίας του Παρισιού, η Επιτροπή τονίζει ότι η συνολική καθαρή ενεργειακή μετάβαση απαιτεί αλλαγές συμπεριφοράς ως προς τις επενδύσεις και την παροχή κινήτρων σε ολόκληρο το φάσμα των πολιτικών. Η δημιουργία μιας ευέλικτης ενεργειακής ένωσης αποτελεί βασική προτεραιότητα της Ένωσης ώστε να παρέχεται ασφαλής, βιώσιμη, ανταγωνιστική και οικονομικά προσιτή ενέργεια στους πολίτες της. Η επίτευξη του στόχου αυτού απαιτεί τη συνέχιση της φιλόδοξης δράσης για το κλίμα και πρόοδο σχετικά με άλλες πτυχές της ενεργειακής ένωσης.
(9)
Το Συμβούλιο επιβεβαίωσε, στα συμπεράσματά του της 18ης Σεπτεμβρίου 2015, ότι η Ένωση και τα κράτη μέλη της προτίθενται να ενεργήσουν από κοινού στο πλαίσιο της συμφωνίας του Παρισιού και εξέφρασε την ικανοποίησή του για την πρόθεση της Νορβηγίας και της Ισλανδίας να συμμετέχουν σε αυτή την κοινή δράση.
(10)
Η κοινή δράση εκ μέρους της Ένωσης και των κρατών μελών της θα συμφωνηθεί σε εύθετο χρόνο και θα καλύψει το αντίστοιχο επίπεδο εκπομπών που αναλογεί στην Ένωση και στα κράτη μέλη αυτής.
(11)
Το άρθρο 4 παράγραφος 16 της συμφωνίας του Παρισιού απαιτεί να κοινοποιείται στη Γραμματεία η κοινή δράση, συμπεριλαμβανομένου του επιπέδου εκπομπών που αντιστοιχεί σε καθένα από τα μέρη κατά τη διάρκεια της σχετικής περιόδου.
(12)
Η συμφωνία του Παρισιού συνάδει με τους περιβαλλοντικούς στόχους της Ευρωπαϊκής Ένωσης, όπως αναφέρονται στο άρθρο 191 της Συνθήκης, και συγκεκριμένα με τη διατήρηση, την προστασία και τη βελτίωση της ποιότητας του περιβάλλοντος· την προστασία της υγείας του ανθρώπου· την προώθηση, σε διεθνές επίπεδο, μέτρων για την αντιμετώπιση των περιφερειακών ή παγκόσμιων περιβαλλοντικών προβλημάτων, και ιδίως την καταπολέμηση της κλιματικής αλλαγής.
(13)
Συνεπώς, η συμφωνία του Παρισιού και η δήλωση αρμοδιότητας θα πρέπει να εγκριθούν εξ ονόματος της Ένωσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται εξ ονόματος της Ένωσης η συμφωνία του Παρισιού που εγκρίθηκε στις 12 Δεκεμβρίου 2015 στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή.
Το κείμενο της συμφωνίας του Παρισιού επισυνάπτεται στην παρούσα απόφαση.
Εγκρίνεται επίσης εξ ονόματος της Ένωσης η δήλωση αρμοδιότητας που επισυνάπτεται στην παρούσα απόφαση.
Άρθρο 2
Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να καταθέσουν, εξ ονόματος της Ένωσης, το έγγραφο επικύρωσης στον γενικό γραμματέα των Ηνωμένων Εθνών, σύμφωνα με το άρθρο 20 παράγραφος 1 της συμφωνίας του Παρισιού, καθώς και τη δήλωση αρμοδιότητας.
Άρθρο 3
1.   Τα κράτη μέλη μεριμνούν για τη λήψη των αναγκαίων μέτρων με σκοπό να καταθέσουν τα έγγραφα επικύρωσης ταυτόχρονα με την Ένωση ή το συντομότερο δυνατό σε μεταγενέστερο χρόνο.
2.   Τα κράτη μέλη ενημερώνουν την Επιτροπή για τις αποφάσεις τους σχετικά με την επικύρωση της συμφωνίας του Παρισιού ή, ανάλογα με τις περιστάσεις, σχετικά με την πιθανή ημερομηνία ολοκλήρωσης των αναγκαίων διαδικασιών.
Άρθρο 4
Η απόφαση αρχίζει να ισχύει την επομένη από την ημερομηνία της έκδοσής της.
Βρυξέλλες, 5 Οκτωβρίου 2016.
Για το Συμβούλιο
Ο Πρόεδρος
M. LAJČÁK
(1)  Έγκριση της 4ης Οκτωβρίου 2016 (δεν έχει ακόμη δημοσιευθεί στην Επίσημη Εφημερίδα).
(2)  Απόφαση (ΕΕ) 2016/590 του Συμβουλίου, της 11ης Απριλίου 2016, για την υπογραφή, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (ΕΕ L 103 της 19.4.2016, σ. 1).

Summary:
Κλιματική αλλαγή — Κύρωση της συμφωνίας του Παρισιού από την ΕΕ
Κλιματική αλλαγή — Κύρωση της συμφωνίας του Παρισιού από την ΕΕ
ΣΥΝΟΨΗ ΤΟΥ ΑΚΟΛΟΥΘΟΥ ΕΓΓΡΑΦΟΥ:
Απόφαση (ΕΕ) 2016/1841 σχετικά με τη συμφωνία του Παρισιού για την κλιματική αλλαγή
Συμφωνία του Παρισιού
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΑΠΟΦΑΣΗΣ;
Αυτή η απόφαση του Συμβουλίου της Ευρωπαϊκής Ένωσης κυρώνει τη συμφωνία του Παρισιού για την κλιματική αλλαγή εξ ονόματος όλων των χωρών της Ευρωπαϊκής Ένωσης (ΕΕ).
Η συμφωνία αποσκοπεί στην ενίσχυση της παγκόσμιας αντιμετώπισης της απειλής της κλιματικής αλλαγής, μεταξύ άλλων θέτοντας το όριο ανόδου της θερμοκρασίας σαφώς κάτω από τους 2 oC.
ΒΑΣΙΚΑ ΣΗΜΕΙΑ
Στο πλαίσιο της συμφωνίας, οι χώρες της ΕΕ:
θα εκπληρώνουν τον μακροπρόθεσμο στόχο διατήρησης της αύξησης της μέσης θερμοκρασίας του πλανήτη σαφώς κάτω των 2 oC σε σύγκριση με τα προβιομηχανικά επίπεδα·
θα συνεχίζουν να καταβάλλουν επιπλέον προσπάθειες για τον περιορισμό της αύξησης της θερμοκρασίας στον 1,5 oC·
θα καταρτίζουν και θα εφαρμόζουν εθνικά σχέδια δράσης (εθνικά καθορισμένες προθέσεις συνεισφοράς) για την εκπλήρωση των εν λόγω στόχων·
θα υποβάλλουν εκθέσεις η μία στην άλλη, καθώς και στο κοινό, σχετικά με την πρόοδο που σημειώνουν όσον αφορά τις δεσμεύσεις τους·
από το 2023 θα πραγματοποιούν παγκόσμια απογραφή των αποθεμάτων ανά πενταετία με τους διεθνείς εταίρους, προκειμένου να θέτουν περαιτέρω στόχους που βασίζονται σε επιστημονικά στοιχεία και επιτεύγματα·
θα λαμβάνουν μέτρα για την αντιμετώπιση των επιπτώσεων της κλιματικής αλλαγής που είναι ήδη αναπόφευκτες·
θα παρέχουν πρακτική και οικονομική στήριξη προς τις αναπτυσσόμενες χώρες, προκειμένου να τις βοηθήσουν να προσαρμοστούν στην κλιματική αλλαγή.
Η δράση της ΕΕ για την κλιματική αλλαγή μέχρι σήμερα
Το 2014 οι χώρες της ΕΕ έθεσαν έναν δεσμευτικό στόχο  μείωσης των εκπομπών αερίων του θερμοκηπίου κατά 40 % μέχρι το 2030 σε σύγκριση με τα επίπεδα του 1990.
Για την επίτευξη αυτού του στόχου θα απαιτηθεί μετάβαση σε καθαρές, βιώσιμες μορφές ενέργειας, οι οποίες πρέπει επίσης να είναι ανταγωνιστικές και προσιτές. Η ΕΕ αναγνωρίζει ότι χρειάζονται κίνητρα για την ενθάρρυνση των απαραίτητων επενδύσεων σε αυτόν τον τομέα.
ΑΠΟ ΠΟΤΕ ΕΦΑΡΜΟΖΕΤΑΙ Η ΣΥΜΦΩΝΙΑ;
              
Τίθεται σε ισχύ στις 4 Νοεμβρίου 2016 και θα ισχύσει από το 2020.
ΠΛΑΙΣΙΟ
              
Η συμφωνία ενισχύει την παγκόσμια αντιμετώπιση της κλιματικής αλλαγής καθορίζοντας σημερινές πολιτικές με κατεύθυνση προς την ουδετερότητα σε σχέση με το κλίμα πριν από το τέλος του αιώνα.
Εγκρίθηκε από 195 χώρες στο Παρίσι τον Δεκέμβριο του 2015 και αντικαθιστά το πρωτόκολλο του Κιότο του 1997.
Λεπτομερέστερα στοιχεία
«Συμφωνία του Παρισιού» στον δικτυακό τόπο της Ευρωπαϊκής Επιτροπής.
ΚΥΡΙΕΣ ΠΡΑΞΕΙΣ
            
Απόφαση (ΕΕ) 2016/1841 του Συμβουλίου, της 5ης Οκτωβρίου 2016, για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (ΕΕ L 282 της 19.10.2016, σ. 1-3)
Συμφωνία του Παρισιού (ΕΕ L 282 της 19.10.2016, σ. 4-18)
τελευταία ενημέρωση 04.11.2016